| "My Oh My"Slade |
| --- |
| Singlen "My Oh My" kansikuva |
| Singlen tiedot |
|  Albumilta | *The Amazing Kamikaze Syndrome* |
|  B-puoli | "Keep Your Hands off My Power Supply", "Don’t Tame a Hurricane", "High and Dry" |
|  Äänitetty  | syksy 1983 |
|  Julkaistu | 11. marraskuuta 1983 |
|  Formaatti | 7" single, 12" single |
|  Tekijä(t) | Noddy Holder, Jim Lea |
|  Tuottaja(t) | John Punter |
|  Tyylilaji | glam rock, hard rock |
|  Kesto | 04.09  05.30 (12"-versio) |
|  Levy-yhtiö | RCA, CBS |
| Listasijoitukset |
|  Britannia: 2.   Yhdysvallat: 37. Ks. lisää listasijoituksia |
| Sladen muut singlet |
| "(And Now the Waltz) C’est La Vie"1982 | "My Oh My"1983 | "Run Runaway"1984 |

**My Oh My** on brittiläisen Slade-yhtyeen kappale ja toinen single sen vuonna 1983 ilmestyneeltä albumilta *The Amazing Kamikaze Syndrome*. Sen kirjoittivat Sladen jäsenet Noddy Holder ja Jim Lea ja tuotti John Punter. "My Oh My" käsittelee elämän ja ihmisten yhteisöllisyyden merkitystä, ja se syntyi, kun Jim Lea halusi tehdä Rod Stewartin "Sailing"-kappaleen kaltaisen, toistuvaan melodiankulkuun perustuvan kappaleen.

Kappale sijoittui yhtyeen kotimaassa Britanniassa singlelistan toiseksi ja nosti Sladen pitkästä aikaa listojen kärkisijoille eri puolilla Eurooppaa. Se oli esimerkiksi listaykkönen Norjassa ja Ruotsissa sekä yhtyeen toinen ja viimeinen top 40 -hitti Yhdysvalloissa.

Kappaleen työstö
----------------

Slade oli jo vuonna 1982 levyttänyt valtaosan *The Amazing Kamikaze Syndrome* -albumin materiaalista, mutta levy-yhtiö RCA Recordsin mielestä kappaleiden joukosta puuttui potentiaalinen hitti. Siksi RCA ehdotti yhtyeelle tuottajaksi John Punteria, joka oli työskennellyt aiemmin muun muassa Roxy Musicin ja Nazarethin kanssa. Sladen jäsenet Noddy Holder ja Jim Lea kirjoittivat hittihakuiset kappaleet "My Oh My" ja "Run Runaway". RCA otti uudet kappaleet innolla vastaan, ja Punter palkattiin tuottajaksi näiden kappaleiden äänityssessioon syys-lokakuulle 1983.

"My Oh My" -kappaleen synty perustui Jim Lean haluun tehdä Rod Stewartin "Sailingin" kaltainen laulu, jossa olisi toistuva melodiankulku. Lea keksi kappaleen melodian konserttipaikan takahuoneessa Walesissa. Noddy Holder ja Dave Hill virittivät kitaroitaan ennen esiintymistä, ja ääni toi Lean mieleen säkkipillit. Lea on kertonut säveltäneensä kappaleen päässään jousisoittimia ajattelen. Lopullisessa versiossa yhden säkeistön sanoitukset muutettiin tuottaja John Punterin ehdotuksesta. "My Oh My" -kappaleen demoversio, jossa on alkuperäiset sanat, julkaistiin vuonna 1985 "Myzsterious Mizster Jones" -singlen 12-tuumaisen version B-puolena nimellä "My Oy My (Piano & Vocal)".

Myöhemmin Slade levytti kappaleesta The Swing Collection -jazz-yhtyeen kanssa swing-tyylisen version "My Oh My (Swing Version)", jossa on mukana puhallinsoittimia ja naistaustalaulajia. Se julkaistiin vuonna 1985 "Do You Believe in Miracles" -singlen B-puolella.

Tyyli
-----

MusiikkinäyteMy Oh MyAlle 10 %:n näyte kappaleesta.Äänitiedostojen kuunteluohjeet

"My Oh My" kertoo elämän ja ihmisten yhteisöllisyyden merkityksestä. Alussa ainoa soitin on piano, mutta väliosan kitarasoolon jälkeen sovitus täydentyy ja koko yhtye yhtyy lauluun. Ensimmäistä kertaa Sladen jäsenet äänittivät osuutensa yhtäaikaisen livesoiton sijaan aikakaudelle tyypillisesti eri vaiheissa, mikä muutti yhtyeen soundia hieman.

Julkaisu ja vastaanotto
-----------------------

### Listamenestys ja painokset

"My Oh My" -single ilmestyi 11. marraskuuta 1983. Euroopassa, Brasiliassa, Meksikossa, Etelä-Afrikassa, Australiassa, Uudessa-Seelannissa ja Japanissa sen julkaisi RCA Records. Singlen eurooppalaisten painosten kannessa on Pete Turnerin vastavaloon ottama valokuva naisesta, jonka tukka hulmuaa pään yläpuolella.

"My Oh Mysta" tuli suuri hitti, ja se palautti yhtyeen pitkästä aikaa listojen kärkisijoille. Yhtyeen kotimaassa Britanniassa single nousi listan toiseksi, mitä ei ollut tapahtunut Sladen 1970-luvun suurimpien menestysvuosien jälkeen. Kärkisijalta kappaleen piti poissa The Flying Pickets -yhtyeen versio kappaleesta "Only You". Singleä oli myyty tammikuuhun 1984 mennessä kultalevyyn oikeuttava määrä. Myös muualla Euroopassa "My Oh My" saavutti korkeita listasijoituksia. Television musiikkikanava Music Box otti kappaleen videon esityslistalleen, mikä edesauttoi kappaleen menestystä. Esimerkiksi Norjassa kappale oli listaykkönen neljän viikon ja Ruotsissa kolmen viikon ajan. Ruotsissa singleä myytiin 50 000 kappaletta ja se palkittiin platinalevyllä.

Kappaleen menestyksen myötä RCA kiirehti julkaisemaan *The Amazing Kamikaze Syndrome* -albumin joulukuussa 1983. "My Oh My" on levyn järjestyksessään viides kappale.

Yhdysvalloissa "My Oh My" julkaistiin *The Amazing Kamikaze Syndrome* -albumin amerikkalaisella versiolla *Keep Your Hands off My Power Supply*. CBS Records julkaisi kappaleen kesäkuussa 1984 singlenä Yhdysvalloissa ja Kanadassa, ja se nousi Yhdysvaltain Billboard Hot 100 -listalla sijalle 37. "My Oh My" oli yhtyeen toinen ja viimeinen top 40 -hitti Yhdysvalloissa. Billboard Hot 100 -listan lisäksi se nousi Billboard Mainstream Rock -listalla sijalle 32 ja Cash Box Top 100 -singlelistalla sijalle 37. Kanadassa "My Oh My" oli korkeimmillaan sijalla 31.

Slade esitti kappaleen muun muassa televisio-ohjelmissa *Top of the Pops*, *The Saturday Show*, *The Russell Harty Show*, *Saturday Superstore* ja David Frostin *End of the Year Show*. Helmikuussa 1984 yhtye esitti sen playbackina BBC British Rock and Pop Awardsissa. Kun single julkaistiin Yhdysvalloissa vuonna 1984, Slade esitti "My Oh My" -kappaleen *American Bandstand* -ohjelmassa. Kappaleen musiikkivideota esitettiin Yhdysvalloissa MTV-kanavalla säännöllisesti.

Singlen 7-tuumaisen version b-puolella julkaistiin kappale "Keep Your Hands off My Power Supply", joka edusti uudenlaista Sladea yhdistelemällä hard rockia ja space rockia. Singlestä julkaistiin myös 12-tuumainen versio, jossa "My Oh My" -kappaleen pituus oli viisi ja puoli minuuttia, ja lisäksi mukana oli kappale "Can’t Tame a Hurricane". Joulukuussa 1983 ilmestyi vielä uusi versio 7-tuumaisesta singlestä, johon oli lisätty bonuskappaleeksi "Merry Xmas Everybody (Live & Kickin’)". Kyseinen kappale oli julkaistu aiemmin vuonna 1982 singlen "(And Now the Waltz) C’est La Vie" B-puolena. CBS:n julkaiseman singlen B-puolena oli "High and Dry". Kaikki B-puolet tuotti John Punterin sijaan Jim Lea.

### Arvioita

Britanniassa *Smash Hits* -lehdessä Jools Holland sanoi kappaleen kuulostavan hidastetulta versiolta kansanlaulusta "She’ll Be Coming ’Round the Mountain", jonka loppuun on vielä lisätty jalkapallojoukkue laulamaan. *Record Mirror* kuvasi kappaletta parhaaksi asiaksi, jonka Slade on tehnyt vuosiin. *Reading Evening Post* -lehden Paul Benbow puolestaan sanoi, että kappale on rockmainen balladi, johon kaikki voivat yhtyä ja uskoi kappaleen myyvän hyvin jouluna. Yhdysvalloissa *Cash Box* kirjoitti kappaleesta heinäkuussa 1984. Jutun mukaan kappaletta hallitsee melodia yhdessä Noddy Holderin laulun kanssa ja alun pianointro johdattaa Sladen sille perinteisen voimarockin pariin. Kuoromainen laulu ja rumpujen voimakas takapotku todistavat, ettei Sladen kanssa kannata leikkiä.

Bananarama-yhtyeen jäsenet arvioivat kappaletta *Record Mirror* -lehdessä. Sara Dallinin mielestä "My Oh My" kuulosti hieman Rod Stewartin "Sailingiltä". Hänen mukaansa kappale alkoi dramaattisesti, minkä jälkeen se ei kuitenkaan edennyt mihinkään. Hän jäi myös kaipaamaan solisti Holderille tyypillistä rajua laulutapaa. Keren Woodward sanoi pitävänsä kappaleesta jonkin verran ja uskoi, että kappaleesta tulee viinanhuuruinen jouluhitti. Siobhan Fahey kertoi pitävänsä paljon "My Oh My" -kappaleen tuotannosta. Hän myös sanoi kappaleen ehdottomasti olevan humalassa laulettava yhteislaulu, mutta pohti samalla, onko maailma valmis sellaiselle.

Dave Hill sanoi vuonna 1987 Sladen fan clubin haastattelussa, että aluksi hän ei pitänyt kappaleesta, mutta myöhemmin se on noussut hänen suosikkisinglekseen Sladen koko uralta. Hillin mukaan kappaleessa on tiettyä taikaa ja piilotettua energiaa. Vuonna 1986 fan clubin jäsenet valitsivat "My Oh My" -kappaleen Sladen parhaaksi 1980-luvun singleksi. Vuonna 2010 *Classic Rock* -lehti listasi sen 14 Slade-kappaleen joukkoon, jotka kuuluvat "oleelliselle soittolistalle".

Musiikkivideo
-------------

Kappaleesta kuvattiin Keith Coen ohjaama musiikkivideo, joka kuvattiin vuonna 1984 Lontoossa. Videossa Sladen jäsenet kävelevät maaseudulla ja nousevat rekan perävaunuun, josta on tehty esiintymislava. Yhtye esittää kappaletta rekan ollessa liikkeessä. Lopuksi rekka saapuu Lontoon Surrey Docksiin, ja määränpäässä koululaiset seuraavat esitystä ja heiluttavat Slade-kaulahuiveja.

Muita versioita
---------------

"My Oh Mysta" on tehty myös cover- ja käännösversioita. Sen ovat levyttäneet esimerkiksi ruotsalainen Drifters-yhtye (1984), John Holt (1986), Southern Cross (1998), Emil Wakin Chau (1999), Steve Overland (2001) sekä tanskaksi Peter Belli ("Arm i arm", 1984). Hana Zagorová levytti vuonna 1984 tšekinkielisen version "Máj je máj" (suom. *Toukokuu on toukokuu*).

Saksaksi kappaleesta on tehty useita levytyksiä. "Eis und Feuer" -nimisen (suom. *Jää ja tuli*) version levytti Combo Colossale vuonna 1984. Vuonna 1996 oli vuorossa Extrabreit, joka julkaisi sen *Jeden Tag – jede Nacht* -albumillaan nimellä "Das Ruder". Frank Zander ja Frank Schöbel levyttivät kappaleen duettona nimellä "Wir gehören zusammen" (suom. *Kuulumme yhteen*) vuonna 2009.

Irlantilaislaulaja Tabby Callaghan esitti kappaleen Britannian *The X Factorin* ensimmäisellä tuotantokaudella.

Listasijoitukset ja sertifiointi
--------------------------------

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|  **Listasijoitukset** 

| Valtio | Korkein sijoitus | Listaviikot | Nousu listalle | Lähde |
| --- | --- | --- | --- | --- |
|  Norja | 1. | 13 | 5/1984 |  |
|  Ruotsi | 1. | 10 | 10.1.1984 |  |
|  Sveitsi | 2. | 13 | 5.2.1984 |  |
|  Britannia | 2. | 12 | 19.11.1983 |  |
|  Irlanti | 3. | 7 | 4.12.1983 |  |
|  Belgia (Flanderi) | 4. | 9 | 31.12.1983 |  |
|  Saksa | 4. |  |  |  |
|  Itävalta | 5. | 10 | 15.2.1984 |  |
|  Alankomaat | 9. | 7 | 24.12.1983 |  |
|  Etelä-Afrikka | 9. |  |  |  |
|  Puola | 21. |  |  |  |
|  Suomi | 27. |  | maaliskuu 1984 |  |
|  Kanada | 31. |  |  |  |
|  Yhdysvallat | 37. | 11 | 18.8.1984 |  |
|  Australia | 65. |  |  |  |

 | **Sertifiointi**

| Valtio | Sertifikaatti | Myöntäjä | Myönnetty | Lähde |
| --- | --- | --- | --- | --- |
|  Ruotsi |  platinalevy |  |  |  |
|  Britannia |  kultalevy | BPI | 1.1.1984 |  |
|  Britannia |  hopealevy | BPI | 1.1.1984 |  |

 |

Singlen sisältö
---------------

|  |  |
| --- | --- |
| **7"-versio (RCA)**1. My Oh My – 4.09
2. Keep Your Hands off My Power Supply – 3.34

**7"-versio (Britannialainen rajoitettu painos, RCA)**1. My Oh My – 4.09
2. Merry Xmas Everybody (Live & Kickin’) – 3.28
3. Keep Your Hands off My Power Supply – 3.34

**7"-versio (CBS)**1. My Oh My – 4.09
2. High and Dry – 3.10

**7"-versio (CBS, promo)**1. My Oh My – 4.09
2. My Oh My – 4.09
 | **12"-versio (RCA)**1. My Oh My – 5.30
2. Keep Your Hands off My Power Supply – 3.34
3. Don’t Tame a Hurricane – 2.30

**12"-versio (CBS, promo)**1. My Oh My – 4.11
2. Run Runaway – 4.59
 |

Kokoonpano
----------

|  |  |
| --- | --- |
|  **Muusikot:** * Noddy Holder – laulu
* Dave Hill – kitara, taustalaulu
* Jim Lea – piano, syntetisaattori, bassokitara, taustalaulu
* Don Powell – rummut
 |  **Muut:** * John Punter – tuottaja
* Mike Nocito – äänittäjä
* Pete Schwier – äänittäjä
 |

Lähteet
-------

* Perttunen, Jukka & Väistö, Keijo: *Slade – hämmästyttävä rock’n’roll syndrooma*. Tampere: POP-lehti, 2004. ISBN 952-5546-03-9.

### Viitteet

1. ↑  Slade - My Oh My *AllMusic*. Viitattu 7.4.2021.
2. 1 2 3 4 5 6 7 8 9 10 11 12 13 14 15 16 17 18 19 20 21 22 23  Slade - My Oh My - The Slade Discography Page *Sladediscography.co.uk*.  Arkistoitu 28.2.2021. Viitattu 5.4.2021.  (englanniksi)
3. 1 2 3 4 5 6 7  Perttunen & Väistö 2004, s. 146–147.
4. ↑  Perttunen & Väistö 2004, s. 167.
5. ↑  Perttunen & Väistö 2004, s. 149.
6. 1 2  norwegiancharts.com - Slade - My Oh My *Norwegiancharts.com*. Viitattu 5.4.2021.  (englanniksi)
7. 1 2  swedishcharts.com - Slade - My Oh My *Swedishcharts.com*. Viitattu 5.4.2021.  (englanniksi)
8. ↑  Perttunen & Väistö 2004, s. 148.
9. 1 2  Slade - Chart History *Billboard*. Viitattu 4.4.2021.  (englanniksi)
10. ↑  Southern Cross My Oh My / Running / Take Me Away Albums, CDs, Vinyl Records and LPs *MusicStack*. MusicStack, LLC.  Arkistoitu. Viitattu 17.4.2021.  (englanniksi)
11. 1 2  My Oh My by Slade - Samples, Covers and Remixes *Whosampled.com*. Viitattu 12.4.2021.  (englanniksi)
12. ↑  Cover versions of My Oh My by Slade *Secondhandsongs.com*. Viitattu 12.4.2021.  (englanniksi)
13. ↑  "Extrabreit - Pop - INTRO" *Intro.de*.  2.3.1996.  Arkistoitu. Viitattu 17.4.2021.  (saksaksi)
14. ↑  Frank Zander & Frank SchöbelWir gehören zusammen *Hitparade.ch*. Viitattu 16.4.2021.  (saksaksi)
15. ↑  Bale, Karen: THE X FACTOR; TV show favourite Tabby has watched Braveheart an incredible 500 times. *Thefreelibrary.com*. Viitattu 16.4.2021.  (englanniksi)
16. ↑  Slade - My Oh My - hitparade.ch *Hitparade.ch*. Viitattu 5.4.2021.  (saksaksi)
17. ↑  My Oh My - full Official Chart History *Officialcharts.com*. The Official UK Charts Company. Viitattu 5.4.2021.  (englanniksi)
18. ↑  The Irish Charts - All there is to know ("Search by Artist" -hakukenttään lisättävä hakusana "Slade" tai "Search by Song Title" -hakukenttään "My Oh My") *Irishcharts.ie*. The Irish Charts. Viitattu 9.4.2021.  (englanniksi)
19. ↑  ultratop.be - Slade - My Oh My *Ultratop.be*. Viitattu 5.4.2021.  (hollanniksi)
20. ↑  germancharts.de - Slade - My Oh My *Germancharts.de*. Viitattu 5.4.2021.  (saksaksi)
21. ↑  Slade - My Oh My - austriancharts.at *Austriancharts.at*. Viitattu 5.4.2021.  (saksaksi)
22. ↑  Slade - My Oh My - dutchcharts.nl *Dutchcharts.nl*. Viitattu 5.4.2021.  (hollanniksi)
23. ↑  Pennanen, Timo: *Sisältää hitin, levyt ja esittäjät Suomen musiikkilistoilla vuodesta 1972*, s. 265. Helsinki: Otava, 2006. ISBN 978-951-1-21053-5.
24. 1 2  BRIT Certified - bpi (Hakusanalla "Slade") *Bpi.co.uk*. Viitattu 16.4.2021.  (englanniksi)

Slade

| 
* Russell Keefe
* Dave Hill
* John Berry
* Alex Bines

 |
| --- |
| 
* Noddy Holder
* Jim Lea
* Don Powell
* Steve Whalley
* Steve Makin
* Craig Fenney
* Trevor Holliday
* Dave Glover
* Mal McNulty

 |

|  |  |
| --- | --- |
| Studioalbumit | 
* *Beginnings*
* *Play It Loud*
* *Slayed?*
* *Old, New, Borrowed and Blue*
* *Slade in Flame*
* *Nobody’s Fools*
* *Whatever Happened to Slade?*
* *Return to Base*
* *We’ll Bring the House Down*
* *Till Deaf Do Us Part*
* *The Amazing Kamikaze Syndrome*
* *Keep Your Hands Off My Power Supply*
* *Rogues Gallery*
* *Crackers*
* *You Boyz Make Big Noize*

 |
| Livealbumit | 
* *Slade Alive!*
* *Slade Alive Vol II*
* *Alive at Reading* (EP)
* *Slade on Stage*
* *The Slade Live Anthology*
* *Live at the BBC*

 |
| Kokoelmat | 
* *Coz I Luv You*
* *Sladest*
* *The Story of Slade*
* *Slade Smashes*
* *Slades Greats*
* *The Slade Collection 81–87*
* *Wall of Hits*
* *The Slade Collection vol. 2 – 79–87*
* *The Genesis of Slade*
* *Feel the Noize – Greatest Hits*
* *Get Yer Boots On – The Best of Slade*
* *The Very Best of Slade*
* *The Slade Box*
* *B-Sides*
* *In for a Penny – Raves & Faves*
* *Rockers*
* *The Collection 79–87*
* *Merry Xmas Everybody: Party Hits*
* *When Slade Rocked the World*
* *Feel the Noize – The Singlez Box!*
* *Cum On Feel the Hitz*

 |
| Singlet | 
* "You Better Run"
* "Genesis"
* "Wild Winds Are Blowin’"
* "The Shape of Things to Come"
* "Know Who You Are"
* "Get Down and Get With It"
* "Coz I Luv You"
* "Look Wot You Dun"
* "Take Me Bak ’Ome"
* "Mama Weer All Crazee Now"
* "Gudbuy T’Jane"
* "Cum On Feel the Noize"
* "Skweeze Me, Pleeze Me"
* "My Friend Stan"
* "Merry Xmas Everybody"
* "Everyday"
* "The Bangin’ Man"
* "Far Far Away"
* "How Does It Feel"
* "Thanks for the Memory (Wham Bam Thank You Mam)"
* "In for a Penny"
* "Let’s Call It Quits"
* "Nobody’s Fool"
* "Gypsy Roadhog"
* "Burning in the Heat of Love"
* "My Baby Left Me / That’s All Right"
* "Give Us a Goal"
* "Rock ’n’ Roll Bolero"
* "Ginny, Ginny"
* "Okey Cokey"
* "Sign of the Times"
* "We’ll Bring the House Down"
* "Wheel’s Ain’t Coming Down"
* "Knuckle Sandwich Nancy"
* "Lock Up Your Daughters"
* "Rock and Roll Preacher (Hallelujah I’m on Fire)"
* "Ruby Red"
* "(And Now the Waltz) C’est La Vie"
* "My Oh My"
* "Run Runaway"
* "All Join Hands"
* "Little Sheila"
* "7 Year Bitch"
* "Myzsterious Mizster Jones"
* "Do You Believe in Miracles"
* "Hi Ho Silver Lining"
* "Still the Same"
* "That’s What Friends Are For"
* "You Boyz Make Big Noize"
* "We Won’t Give In"
* "Let’s Dance (1988 Remix)"
* "Radio Wall of Sound"
* "Universe"

 |